Predkladacia  správa

V nadväznosti na uznesenie vlády SR č. 541/2003 z 2.7.2003 a uznesenie NR SR č. 273 (bod B.6.) z  25.4.2003 Ministerstvo pôdohospodárstva SR vypracovalo dokument “Strednodobá koncepcia  politiky  pôdohospodárstva na roky 2004 až 2006” so samostatnými časťami za poľnohospodárstvo a potravinársky priemysel  a  lesné hospodárstvo.
Cieľom  Strednodobej koncepcie politiky pôdohospodárstva SR v období získania plného členstva v EÚ je: 
•	rozpracovanie cieľov a úloh prijatých vládou SR v rámci programového vyhlásenia za oblasť  pôdohospodárstva, ktorými sú  predovšetkým posilnenie konkurencieschopnosti v  poľnohospodárskom a lesnom podnikaní, rozvoj voľného trhu s agropotravinovými a lesnými výrobkami, zlepšenie prístupu k pôde a podporným zdrojom a realizácia  nevyhnutných štrukturálnych zmien v záujme prispôsobenia poľnohospodárskej výroby
•	zosúladenie  slovenskej agrárnej politiky so Spoločnou agrárnou politikou EÚ a príprava celého rezortu  na vstup do EÚ,
•	zintenzívnenie opatrení na zvýšenie konkurencieschopnosti poľnohospodárstva a potravinárstva vzhľadom na budúcu účasť na jednotnom trhu EÚ, 
•	potreba efektívnej zmeny výrobnej a podnikateľskej štruktúry poľnohospodárstva a potravinárstva,
•	vstup Slovenska do Európskej únie a prevzatie Spoločnej agrárnej politiky EÚ od roku 2004, potreba dobudovať v krátkom čase všetky inštitucionálne a administratívne štruktúry, potrebné na prevzatie a uplatnenie acquis communautaire,
•	dobudovanie a harmonizácia IS rezortu ako nástroja na realizáciu úloh SPP,
•	uplatnenie strategických zámerov EÚ v lesníctve,
•	očakávané zmeny v strategickom smerovaní SAP s dôrazom na posilnenie úlohy poľnohospodárstva a lesníctva pri ochrane prírodných zdrojov, udržiavania krajiny a rozvoji vidieka.
V nadväznosti na výsledky prístupového procesu do EÚ ukončené na kodanskom summite dňa 13.12.2002 je aktuálnou  úlohou dokončenie prispôsobovacieho procesu na prevzatie Spoločnej poľnohospodárskej politiky EÚ, ako aj úlohy vládnej politiky v poľnohospodárstve, potravinárstve a lesnom hospodárstve po vstupe SR do EÚ.
	Z tohoto vyplýva potreba formulovať ciele, zámery a opatrenia národnej hospodárskej politiky v odvetviach pôdohospodárstva, ktoré podporia nevyhnutné adaptačné procesy v podnikateľskej sfére, v oblasti inštitucionálneho regulačného rámca a výkonu štátnej správy. 
Materiál neobsahuje zvlášť doložku finančných, ekonomických, enironmentálnych vplyvov a vplyvov na zamestnanosť, lebo je koncepčného charakteru. Nemá negatívny dopad na ekonomiku, podnikateľskú sféru, životné prostredie a zamestnanosť. 
Materiál bol predložený na medzirezortné pripomienkové konanie a všetky  zásadné pripomienky boli akceptované, pričom dve uplatnené Ministerstvom práce, sociálnych vecí a rodiny SR boli doriešené rozporovým konaním podľa záznamu zo dňa 13.10.2003, ktorý je súčasťou „Vyhodnotenia medzirezortného pripomienkového konania“.